Mnangagwa stel tydelike kabinet aan | Maroela Media
Emmerson Mnangagwa, die nuwe Zimbabwiese president, het Maandag ŉ interim kabinet wat uit twee lede bestaan aangestel om “voorsiening te maak vir ononderbroke dienste in kritieke regeringsdepartemente”.
Misheck Sibanda, hoofsekretaris van die president, het Maandag in ŉ verklaring gesê in terme van die Zimbabwiese grondwet het Mnangagwa met sy aanstelling as president die kabinet ontbind en is hy tans besig om ŉ nuwe groep kabinetsministers saam te stel.
Die verklaring lui verder dat Mnangagwa egter besluit het om in die interim twee ministers in waarnemende hoedanigheid aan te stel totdat die nuwe kabinet aangekondig word. Patrick Chinamasa is as die waarnemende minister van finansies en ekonomiese ontwikkeling aangestel en Simbarashe Mumbengegwi as waarnemende minister van buitelandse sake.
Sibanda het gesê Mnangagwa sal Dinsdagmiddag met alle permanente sekretarisse by die Munhumutapa-kantoor vergader en al die permanente sekretarisse is verplig om die vergadering by te woon.
Mnangagwa is Vrydag as Zimbabwe se nuwe interim president ingesweer drie dae nadat sy voorganger, Robert Mugabe, ná 37 jaar as staatshoof bedank het.
Ek hoop die nuwe besem vee skoon, maar ‘n mens moet hom maar dophou. Hy was betrokke toe Mugabe se weermag talle Matabeles uitgeroei het. ‘n Jakkals verander van hare maar nie sommer van streke nie.